Klokken 0.30 natten til tirsdag stoppede politiet en 19-årig kvinde i Brønderslev, der kørte med en høj promille i blodet. Efter et besøg på politistationen fik hun lov til at tage hjem, og kvinden gik ud til sin 31-årige kæreste, der holdt i en bil i nærheden. Men han havde også fået sig en tår over tørsten, så politiet tog også ham med en tur ind på stationen. Kvinden vil blive sigtet for spirituskørsel, mens kæresten, ud over en sigtelse for spirituskørsel, også vil blive sigtet for at køre uden kørekort. Det havde han nemlig mistet på forhånd, oplyser vagtchef ved Nordjyllands Politi, Christian Thomsen, til TV2/Nord.

Referat:
Et nordjysk kærestepar blev på skift taget for spirituskørsel natten til tirsdag.